**Universiteter og høyskoler**

# Økonomisk støtte til kompetanseheving: Universell utforming som fagbegrep i høyere utdanning

*Universell* arbeider på oppdrag fra Kunnskapsdepartementet (KD) som en nasjonal pådriverenhet for *universell utforming, inkluderende læringsmiljø* og *utdanningsinstitusjonenes læringsmiljøutvalg (LMU)* i høyere utdanning. Universell er lokalisert til NTNU i Trondheim.

I Norge er universell utforming en viktig strategi for å nå mål om et inkluderende der alle har like muligheter for deltakelse. I den sammenheng har universiteter og høgskoler et spesielt samfunnsoppdrag innen utdanning, forskning og formidling om å utvikle universell utforming til å bli et kunnskapsområde i høyere utdanning. Det er samtidig viktig at utdanningsinstitusjonene gir studentene kompetanse og ferdigheter innen tematikken gjennom grunnutdanningen før de skal ut i arbeidslivet.

Universell har på oppdrag fra KD og Barne-, likestillings og inkluderingsdepartementet (BLD) siden 2008 arbeidet for å øke kompetansen om universell utforming som fagbegrep i høyere utdanning. Samtidig har vi arbeidet målrettet for å øke omfanget av og kvaliteten på undervisning om universell utforming til studenter på alle nivå og innen relevante fagområder. En viktig satsning fra vår side har vært økonomisk stimulering – stimuleringsmidler – for å bidra til økt kompetanse gjennom utdannings- og utviklingsprosjekter i sektoren.

## Formål

Formålet med midlene er todelt:

1. Stimuleringsmidler skal brukes til *utdanningsprosjekter* som gir studentene kunnskap, ferdigheter og generell kompetanse om universell utforming som en del av relevante studieprogram. Målet er å gjøre øke omfanget av undervisning om universell utforming i studieprogram og emner, og gjøre begrepet til en integrert del av et utdanningsløp. Midler kan også brukes til etter- og videreutdanningstilbud, og som separate kurs og emner i grunnutdanningen.
2. Stimuleringsmidlene skal brukes til kompetanseheving blant vitenskapelig ansatte som underviser på relevante emner. Dette skal gi sterkere kobling mellom fagmiljøene og temaet universell utforming, økte muligheter for forsknings- og utviklingsprosjekter, samt økt kvalitet på undervisning og veiledning av studentene. Merk at midlene ikke kan benyttes til rene forskningsprosjekter.

## Stimuleringsmidler 2016

Universell har av Kunnskapsdepartementet og Barne-, likestillings- og inkluderingsdepartementet fått kr 1 400 000,- til disposisjon for nye prosjekter om universell utforming som fagbegrep i høyere utdanning.

Universell sine «stimuleringsmidler» skal gjenspeile sentrale satsninger fra regjeringen, og i inneværende periode er det særlig prosjekter innen *IKT og velferdsteknologi* som skal prioriteres. Vi ber derfor spesielt fagmiljø som tar for seg slike tema om å søke om støtte.

Universell utforming er samtidig et tema som berører mange fagdisipliner. Universell oppfordrer derfor fagmiljø innen arkitektur, teknologi, helse, planlegging og pedagogikk om å søke midler. Vi stiller oss spesielt positive til prosjekter som går på tvers av fagdisipliner eller utdanningsinstitusjoner.

### Plan for tildeling:

**Søknadsfrist:**  15. november 2016  
**Tildeling:** 15. desember 2016  
**Frist for gjennomføring av prosjekter:** 1. juli 2018  
**Krav om sluttrapport, resultat og bruk av midler:** 1. oktober 2018  
**Hvordan levere søknad** <http://prosjektmidler.universell.no>

Universell vil rapportere til KD og BLD om tildeling av prosjekter og plan for gjennomføring innen 1.2.2017. Søknad må derfor inneholde detaljer vedrørende dette.

### Hvem kan søke?

Universell retter seg utelukkende mot universitets- og høgskolesektoren i Norge, og søkere må være på institusjonsnivå, det vil si forankret på fakultet, institutt eller avdeling. Midler overføres til institusjonene fra NTNU etter avtale.

Vi understreker at utlysningen kun gjelder søknader om tiltak som fremmer universell utforming som et *fagbegrep i utdanningen*. Søknader om tiltak som tar sikte på bedre inkludering av studenter med funksjonsnedsettelser ved lærestedene vil ikke bli vurdert.

Vi oppfordrer spesielt fagmiljøer som tidligere ikke har fått støtte fra Universell om å søke. For å se oversikt over hvem som har fått tidligere, se [universell.no/universell-utforming/](http://www.universell.no/universell-utforming/). Merk at det kun er høyere utdanningsinstitusjoner i Norge som kan søke Universell om økonomisk støtte.

### Hva kan man søke om?

Stimuleringsmidlene er beregnet til mindre prosjekter for å stimulere til aktivitet, for eksempel iverksette mindre tiltak, eller å forsterke allerede igangsatt arbeid. Eksempel på prosjekter:

* + Utvikling av undervisningsmateriell
  + Gjennomgang og endring av fagplaner
  + Nettverksarbeid/ fagsamlinger
  + Kompetanseheving av egne ansatte
  + Utvikling av mindre kurs/ workshops innen et emne
  + Studentkonkurranser/ støtte til utvikling av studentoppgaver
  + Veiledning/ bi-veiledning av studentoppgaver
  + Utforming av studiemateriell (artikler, kompendier, bøker, presentasjoner, nettsteder)

Samarbeid på tvers av institusjoner, eller med offentlig eller privat virksomhet, vil bli tillagt vekt.

Søknadsmassen vil avgjøre antallet som støttes. Merk at Universell ikke støtter innkjøp av utstyr, og ordinære driftsoppgaver. Ta gjerne kontakt med Universell for å diskutere aktuelle prosjekter.

### Krav til søknader

Følgende formelle krav stilles til søknaden:

1. Formelt og godt begrunnet søknadsbrev, med vedlagt budsjett og eventuell annen dokumentasjon.
2. Søknaden må forankres på fakultets-, avdelings- eller instituttnivå, som skal være den formelle søker til midler. Tildeling vil skje til tilsvarende nivå.
3. Søknaden må beskrive langsiktig effekt av tiltaket, og dessuten beskrive hvordan dette er tenkt målt. Dette gjelder spesielt hvilken effekt dette vil ha for institusjonens kunnskapsnivå på området (vitenskapelig ansatte, studenter, undervisning).

## Behandling av søknader

Universell vil drøfte søknader med våre oppdragsgivere, og samkjøre søknader innen ulike fagområder i samarbeid med våre samarbeidspartnere innen offentlig forvaltning. Universell er formell saksbehandler på alle søknader som stiles til oss. Tildeling av midler vil bli foretatt før utgangen av budsjettåret 2016.

Alle søknader skal leveres via vårt elektroniske søknadssystem som finnes på <http://prosjektmidler.universell.no>. Søkere må opprette en egen bruker, og fylle inn søknadsdetaljer og en kortfattet presentasjon av søknaden. Formelt søknadsbrev og eventuelle tilleggsdokumenter lastes opp som vedlegg. Søker kan deretter følge søknadsbehandlingen ved Universell og forventet svartidspunkt. Dersom et fagmiljø ønsker å levere flere søknader leveres disse separat men under samme brukernavn.

Alle henvendelser angående vår søknadsmodul rettes til Universell.

Eventuelle spørsmål om utlysningen eller om det elektroniske søknadssystemet kan rettes til Universell ved prosjektleder Kjetil Knarlag, tel.: 73 55 06 80 eller e-post [kjetil.knarlag@ntnu.no](mailto:kjetil.knarlag@ntnu.no).

Med vennlig hilsen

Kjetil Knarlag  
Prosjektleder